Diari Oficial de la Generalitat Valenciana


Sumari del DOGV 5027, del 14-06-2005 (2005/6800)

ACORD de 27 de maig de 2005, del Consell de la Generalitat, que precisa aspectes retributius aplicables als contractes d'atenció continuada o guàrdies.
-------------------------------------------------------------------------------------------------------------------------------------------------------

### Dades del document

Número de DOGV
:   5027

Data del DOGV
:   14-06-2005

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   2005/6800


Data del document
:   27-05-2005

Organisme emissor
:   Conselleria de Sanitat

Tipus de document
:   Acord

Descriptors 

:   * jornada de treball
    * remuneració del treball
    * personal sanitari
    * dietes i despeses

ACORD de 27 de maig de 2005, del Consell de la Generalitat, que precisa aspectes retributius aplicables als contractes d'atenció continuada o guàrdies. [2005/6800]
  
El Consell de la Generalitat, en la reunió del dia 27 de maig de 2005, va adoptar l'acord següent:
  
L'esforç continuat que fa el Consell de la Generalitat des de l'any 2000 en matèria de salut laboral, jornada i descansos del personal que presta servicis en les institucions sanitàries ha situat la Comunitat Valenciana com a pionera i a l'avantguarda dins de l'estat espanyol, en haver traslladat el més important de les directives europees en un cos normatiu que conforma un conjunt de mesures que superen, en molts casos, allò que ha exigit la normativa europea d'aplicació.
  
Tot açò, tanmateix, resulta en gran manera possible gràcies a l'esforç dels professionals que garantixen el funcionament i la sostenibilitat del sistema, reforçant la realització de l'atenció continuada i les guàrdies.
  
En definitiva, l'objectiu i compromís del Consell de la Generalitat en esta matèria no és cap altre que garantir la sostenibilitat del model asistencial, harmonitzant els drets reconeguts dels treballadors sanitaris i, al mateix temps, garantint a la població l'accessibilitat a servicis sanitaris de la màxima qualitat. Fruit d'este compromís ha sigut l'acord subscrit, al desembre de 2004, entre la Conselleria de Sanitat i les organitzacions sindicals presents en la Mesa Sectorial de Sanitat sobre millores relatives en l'atenció continuada i guàrdies, amb vigència fins a l'any 2007.
  
Com a desplegament i execució de les previsions contingudes en l'Acord 2004-2007 esmentat, el Consell de la Generalitat ha adoptat, fins a la data, els Acords de 23 de desembre de 2004 i de 15 d'abril de 2005, que van modificar les quanties que s'apliquen a l'atenció continuada i guàrdies.
  
Estos acords del Consell de la Generalitat s'apliquen, sense distinció, a tot el personal que fa atenció continuada o guàrdies. No obstant, l'àmbit d'aplicació d'este acord el constituïxen exclusivament els professionals amb contractes d'atenció continuada o guàrdies. Amb això es complix el que establix el punt tercer de l'apartat segon de l'Acord 2004-2007, quant al compromís adoptat de millorar les condicions de treball dels professionals amb contractes d'atenció continuada o guàrdies.
  
Per tot això, i a proposta del conseller de Sanitat, el Consell de la Generalitat
  
Acorda
  
Primer
  
Fixar un mòdul de 1.000 euros per al personal facultatiu i 600 euros per al personal d'infermeria amb contractes d'atenció continuada o guàrdies, que hagen fet durant els sis mesos previs una mitjana de 126 hores mensuals, o més, d'atenció continuada / guàrdies.
  
Segon
  
Els mòduls es paguen en els mesos de juny i desembre, com a mitjana capitalitzada del concepte retributiu hora d'atenció continuada / guàrdies de la taula VI de l'annex de la Llei 11/2000, de 28 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat, corresponent a les retribucions del personal al servici de les institucions sanitàries dependents de la Conselleria de Sanitat.
  
Tercer
  
Ordenar la publicació d'este acord en el Diari Oficial de la Generalitat Valenciana.
  
Quart
  
Este acord tindrà efecte econòmic des de l'1 de gener de 2005.
  
València, 27 de maig de 2005
  
El vicepresident i secretari del Consell de la Generalitat,
  
VÍCTOR CAMPOS GUINOT
  
III. CONVENIS I ACTES